શિન્કાન્સેન ટ્રેનો જાપાનમાં છેક ૧૯૬૪થી દોડે છે. આ ટ્રેનો પોતાની તેજ ગતિ માટે જ ખ્યાતનામ તો છે જ એટલું જ નહીં આ ટ્રેનો આરામદાયક સગવડ, નિયમિતતા અને બેજોડ સલામતી પણ પૂરા પાડે છે. છેલ્લી અર્ધી સદીમાં શિન્કાન્સેન ટ્રેનનો એક પણ ગંભીર અકસ્માત થયો નથી. અચંબો પમાડે એવી બાબત એ છે કે આટલા વર્ષાે દરમિયાન શિન્કાન્સેન કદી એક મિનિટ કરતા વધારે મોડી પડી નથી. અમદાવાદ અને મુંબઇ વચ્ચે દોડનારી દેશની સૌપ્રથમ બુલેટ ટ્રેન ૨૦૨૨ની ૧૫ ઓગસ્ટે શરૃ કરવાની ધારણા છે. હાલ આ બંને શહેરો વચ્ચે ટ્રેન મુસાફરીમાં અંદાજે ૭થી ૮ કલાક લાગે છે. બુલેટ ટ્રેનના આગમન બાદ આ સમયગાળો ફક્ત ૨ કલાકનો રહી જશે. હાલ બીજા આવા હાઇ-સ્પીડ કોરિડોર સ્થાપવા દેશના અન્ય ૬ શહેરોનો અભ્યાસ થઇ રહ્યો છે. ભવિષ્યમાં આ કોરિડોર પણ અતિ ઝડપી ટ્રેનો દોડાવવા સક્ષમ બની જશે અને ત્યારે ભારતની અર્થવ્યવસ્થામાં ઓર ઉછાળ આવશે અને દેશને એક વેગવાન, સલામત અને 'મેડ ઇન ઇન્ડિયા' પ્રોડક્ટ પણ મળશે.